VSL sklep I Cpg 1623/2014
Sodna praksa višjih sodišč, 2014-10-15

predlog za oprostitev plačila sodne takse - finančno stanje - izkaz poslovnega izida - negativen kapital - obveznosti do virov sredstev

Kapital je negativen, ker obveznosti do virov sredstev in druge obveznosti vrednost sredstev presegajo.

Pritožba se zavrne in se potrdi sklep sodišča prve stopnje.

1. Sodišče prve stopnje je tožnikovemu predlogu za oprostitev plačila sodne takse za postopek s pritožbo delno, v višini 2.853 EUR, ugodilo in odločilo, da je tožeča stranka dolžna plačati preostali del sodne takse za postopek o pritožbi v višini 150,00 EUR.

2. Pritožuje se tožeča stranka. Sklicuje se na navedbe v vlogi za oprostitev plačila sodne takse in predloženo bilanco ter navaja, da ima firma 171.658,00 EUR negativnega kapitala. Podjetje že od 31. 12. 2011 ne ustvarja omembe vrednega dohodka. Stroški, predvsem za sodne postopke pa vseskozi nastajajo, zato se izguba vsako leto povečuje. Za takšno stanje je kriva prav tožena stranka, ki je leta 2011 grobo kršila toženkine pravice. Pojasnjuje, da je zoper toženo stranko pred 26. meseci podala kazensko ovadbo, vendar se postopki še niso pričeli. Sodbo, ki je izpodbijana, označuje za krivično. Zaradi neaktivnosti organov pregona in izdane prvostopenjske sodbe so kršene človekove in ustavne pravice, s čemer bodo seznanjeni najvišji organi in institucije v državi, varstvo pa uveljavljano do Vrhovnega sodišča in po potrebi tudi na Evropskem sodišču. Predlaga oprostitev plačila sodne takse v celoti, če to ni mogoče, pa plačilo 150 EUR sodne takse v treh obrokih. Prilaga izjavo o premoženjskem stanju.

4. Iz izkaza poslovnega izida tožeče stranke za leto 2013, objavljenega pri AJPES, je razvidna bilančna izguba v višini 174.659,00 EUR. Bilanca stanja na dan 31. 12. 2013 pa izkazuje dolgoročna sredstva v višini 341.493,00 EUR (od tega zgradbe 333.993,00 EUR in dolgoročne finančne naložbe 7.500,00 EUR) ter kratkoročne poslovne terjatve do kupcev v višini 21.789,00 EUR, skupaj 363.282,00 EUR. Kapital je negativen, ker obveznosti do virov sredstev in druge obveznosti vrednost sredstev presegajo. Iz izpiskov iz zemljiške knjige za nepremičnini z ID znakom 000 in 001 je razvidno, da vknjižene hipoteke vrednost opredmetenih osnovnih sredstev presegajo. Iz podatkov bilance stanja je razvidno, da niti zalog niti denarnih sredstev tožeča stranka nima. V predlogu za oprostitev plačila sodne takse se navaja, da je bil tekoči račun zaradi dolgotrajne blokade ukinjen.

5. Bilanca poslovnega izida za leto 2013 pa izkazuje, da je tožeča stranka v letu 2013 še ustvarjala prihodek od prodaje (ustvarjen v višini 23.669,00 EUR), ki ga stroški materiala in storitev ne dosegajo. Stroškov dela tožeča stranka ni imela. Tožeča stranka ne zatrjuje, da v letu 2014 prihodkov sploh ne ustvarjala. V pritožbi že dohodke od 1. 1. 012 dalje opredeljuje kot omembe nevredne, čemur glede na podatke izkaza poslovnega izida za leto 2013 ni mogoče pritrditi. Klub izkazanemu slabemu finančnemu in premoženjskemu stanju je zato mogoče pritrditi odločitvi, da bo 150,00 EUR sodne takse za pritožbeni postopek tožeča stranka zmogla zagotoviti v roku 15. dni po prejemu tega sklepa. Če ta taksna obveznost v navedenem roku ne bo plačana, se bo v skladu s tretjim odstavkom 105.a. čl. Zakona o pravdnem postopku štelo, da je pritožba umaknjena.

6. Ker niti pritožbeni razlogi niti razlogi, na katere sodišče pazi po uradni dolžnosti, niso podani, je na osnovi 2. točke 365. čl. Zakona o pravdnem postopku pritožba zavrnjena. Sodnica posameznica odloča na podlagi 366.a. čl. Zakona o pravdnem postopku.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.